REGULAMENTUL (CE) NR. 835/2008 AL COMISIEI
din 22 august 2008
privind eliberarea garanțiilor legate de anumite contingente tarifare de import din sectorul cărnii de vită
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1), coroborat cu articolul 4,
întrucât:
(1)
Decizia 2008/61/CE a Comisiei din 17 ianuarie 2008 de modificare a anexei II la Decizia 79/542/CEE a Consiliului în ceea ce privește importurile de carne proaspătă de vită provenind din Brazilia (2) a modificat cerințele privind importul de carne de vită provenind din Brazilia. Decizia respectivă prevede că importurile în regim de siguranță pot continua doar în condițiile consolidării controlului și a supravegherii exploatațiilor de unde provin animalele selectate pentru export în Comunitate și doar în urma stabilirii, de către Brazilia, a unei liste provizorii a exploatațiilor autorizate, pentru care se furnizează anumite garanții.
(2)
În plus, autoritățile din Argentina au adoptat în prima jumătate a anului 2008 o serie de măsuri care influențează fluxurile comerciale normale de carne de vită dinspre respectiva țară terță înspre Comunitate.
(3)
Având în vedere aceste circumstanțe speciale, Regulamentul (CE) nr. 313/2008 al Comisiei din 3 aprilie 2008 de derogare de la Regulamentul (CE) nr. 1445/95 privind normele referitoare la importurile de carne de vită provenind din Brazilia (3) prevedea o extindere a perioadei de validitate a licențelor de import eliberate în cadrul unor contingente tarifare de import din sectorul cărnii de vită până la 30 iunie 2008.
(4)
Operatorii care au obținut, înainte de intrarea în vigoare a Deciziei 2008/61/CE, drepturi de import pentru importul de carne de vită în cadrul contingentelor tarifare de import menționate în Regulamentul (CE) nr. 529/2007 al Comisiei din 11 mai 2007 privind deschiderea și modul de gestionare a unui contingent tarifar de import pentru carnea de vită și mânzat congelată clasificată la codul NC 0202 și pentru produsele clasificate la codul NC 0206 29 91 (1 iulie 2007-30 iunie 2008) (4), precum și în Regulamentul (CE) nr. 545/2007 al Comisiei din 16 mai 2007 privind deschiderea și gestionarea unui contingent tarifar de import pentru carnea de vită și mânzat congelată destinată transformării (1 iulie 2007-30 iunie 2008) (5) s-au confruntat în continuare cu mari dificultăți practice de a obține produsele respective înainte de încheierea perioadei contingentelor tarifare de import. Prin urmare, o parte importantă din drepturile de import atribuite operatorilor a rămas neutilizată înainte de 1 iulie 2008. Având în vedere aceste circumstanțe speciale, este necesar să se prevadă eliberarea, în anumite condiții, a garanțiilor constituite în legătură cu drepturile de import care nu au fost utilizate până la 1 iulie 2008.
(5)
Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
(1) La cererea părților interesate, garanțiile legate de drepturile de import constituite în aplicarea articolului 5 alineatul (2) din Regulamentul (CE) nr. 529/2007 și a articolului 6 alineatul (3) din Regulamentul (CE) nr. 545/2007 se eliberează sub rezerva îndeplinirii următoarelor condiții:
(a)
solicitantul a depus o cerere și a obținut drepturi de import în cadrul contingentului menționat la:
(i)
articolul 1 alineatul (1) din Regulamentul (CE) nr. 529/2007; sau
(ii)
articolul 1 din Regulamentul (CE) nr. 545/2007;
(b)
drepturile de import au fost utilizate numai parțial sau nu au fost utilizate deloc până la data de 1 iulie 2008.
(2) Garanțiile menționate la alineatul (1) se eliberează proporțional cu drepturile de import care nu au fost utilizate până la data de 1 iulie 2008.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 august 2008.